钦定古今图书集成/方舆汇编/职方典/第1422卷 > 《平妖懋绩碑记》陈瑾
## 钦定古今图书集成/方舆汇编/职方典/第1422卷 > 《平妖懋绩碑记》陈瑾

思郡自文成过化以来，士民安堵，刁斗无闻，迄今被
其休者，士颂于庠，民歌于野，嘻嘻然共享康泰无事
之福。乌睹所谓潢池弄兵，山林啸聚，睥睨神器，狡焉
思逞也乎？何隆安县反贼马日仙者，身挟妖魔，愚惑
众庶，自拟齐天，擅以天爷自号，谓能驾天骥、遣神兵，
通上帝，所至愚民奉若神明。崇祯十六年四月朔，日
仙，遂建号太平元年。新颁建巳历日，立将相，设官僚，
前道列朝，行令牌，大书“代天倡义，伐暴救民”等语。纳
叛招亡，聚徒满山，张牙布爪，犯我疆域。阅兵于膺旧
之墟，旗鼓若雷，声震天地，四野流离，万民惶惧，势亦
急矣。斯时也，急剿则根蒂易拔，观望则滋蔓难图，是
非运筹帷幄，决胜千里，焉能扫荡妖“氛，保全庶类乎？”
恭遇朱太公祖讳国杞，浙江严陵人也。起家文学，更
谙韬铃，平时而政若春温，有事则令严秋肃。画计如
神，见机独蚤，遣官兵以扼其咽喉，调土兵以破其胸
腹。加之县兵扼绝于前，道兵轰列于后，四面交攻，群
凶丧魄，馀党散亡，渠魁分析。遂尔扬威摧陈，探穴擒
虎。其令司官徐士焕、哨总杨玉保、蒙思尧，擒陆士宗、
林才等于定罗之疆者，公以奇兵用也；其令经历胡
湜父子不避九死，躬冒矢石，擒马日仙于杨墟之界
者，公以正兵用也；其令冨贺邑侯亲督乡兵，擒陆应
宇于陇建之岩者，公以完策胜也。公宵旰筹谋，凯歌
一旦，卒致元凶献馘，魍魉潜形，疆圉清宁，中外禔福。
上而“无烦圣天子南顾之忧，下以全万民亿兆之命”，
其所保护者弘，其所奏绩者大，宁但文成先生之著
绩于往昔也哉？奏闻丹陛，当必越次褒封，纪太常以
不朽。仅仅一石，讵能揄扬其美？乃乡绅黄玉铉孝廉
蒙凌云明经张翮等，惓惓问言于予，以勒其私。予言
不文，因质叙其勋伐，以镌于石，俾万世而下，咸颂公
之盛绩。谨为书石永记。